Ο **Μανώλης Αγγελόπουλος** (Καβάλα, 8 Απριλίου 1939 - Λονδίνο, 2 Απριλίου 1989) ήταν διακεκριμένος Έλληνας τραγουδιστής με μεγάλη καριέρα στο λαϊκό τραγούδι, κυρίως κατά τις δεκαετίες του 60, 70 και 1980. Έπεσε θύμα λογοκρισίας των ΜΜΕ λόγω της ιδιαίτερης καταγωγής του. Απεβίωσε στο Λονδίνο λόγω επιπλοκών υπερθυρεοειδισμού στα 50 του χρόνια. Η φωνή του θεωρείται μια από τις σπουδαιότερες στην ιστορία του ελληνικού λαϊκού τραγουδιού.

Βιογραφικά στοιχεία
-------------------

Ο Μανώλης Αγγελόπουλος γεννήθηκε στις 8 Απριλίου του 1939 στην Καβάλα αλλά έζησε τα παιδικά του χρόνια στην Αγία Βαρβάρα, που τότε και έως το 1949 ανήκε στο Δήμο Αιγάλεω Ήταν το πρώτο παιδί της μητέρας του Ερασμίας που τον γέννησε σε ηλικία 20 χρονών, και του πατέρα του, Ηλιακού Αγγελόπουλου. Είχε έναν μικρότερο αδελφό, τον Λεύτερη. Από παιδί γύρισε όλη την Ελλάδα μέσα σε ένα τροχόσπιτο. Ο γονείς του ήταν Ρομά. Ο μικρός Μανώλης τραγούδαγε στο μεγάφωνο του αυτοκινήτου πουλώντας την πραμάτεια, επειδή οι γονείς του ήταν πλανόδιοι πωλητές. Λόγω του χαμού του πατέρα του, σε ηλικία 13 ετών, προσπάθησε να βοηθήσει την οικογένειά του δουλεύοντας σε διάφορα κέντρα διασκέδασης κοντά στην περιοχή της Αγίας Βαρβάρας και στα Πετράλωνα, όπου έμενε με την οικογένειά του.

Με την προτροπή του εξαδέλφου του Ανέστου Αθανασίου, που έπαιζε μπουζούκι στην ορχήστρα του Στέλιου Καζαντζίδη και την ενθάρρυνση του λαϊκού συνθέτη Θεόδωρου Δερβενιώτη, αποφάσισε στα 17 του να ασχοληθεί επαγγελματικά με του τραγούδι. Στα τέλη του 1956 άρχισε τις εμφανίσεις σε λαϊκό κέντρο του Χαϊδαρίου, δίπλα στον Στράτο Παγιουμτζή και τη Σωτηρία Μπέλλου. Την ίδια περίοδο ηχογράφησε το πρώτο του δισκάκι με το τραγούδι του Τόλη Εσδρά «Τρέξε στα τσαντίρια μάνα», που πέρασε σχεδόν απαρατήρητο. Ακολούθησε η πρώτη ηχογράφηση το 1957. Στις αρχές του 1958 ήλθε η πρώτη μεγάλη επιτυχία, που του άνοιξε τον δρόμο προς την κορυφή. Ήταν το τραγούδι του Στράτου Ατταλίδη «Μαγκάλα», που ξεπέρασε σε πωλήσεις τις 100.000 κομμάτια και αποτέλεσε το αντίπαλο δέος της «Μαντουμπάλας» του Στέλιου Καζαντζίδη.

Κατά τη δεκαετία του '60 έγινε ευρύτερα γνωστός καθώς τραγουδούσε τραγούδια για τον προσφυγικό ελληνισμό και τα εξωτικά μέρη. Η μουσική του έχει επιδράσεις από την ελληνική λαϊκή και την αραβική μουσική, ενώ ήταν κυρίως εκφραστής των τσιφτετελιών.

Συνεργάστηκε με πολλούς σημαντικούς δημιουργούς του λαϊκού τραγουδιού, όπως ο Μανώλης Χιώτης, ο Βασίλης Τσιτσάνης, ο Γιώργος Μητσάκης και άλλους και κυκλοφόρησε πολλούς δίσκους που σημείωσαν μεγάλη επιτυχία. Ανάμεσα στις μεγαλύτερες επιτυχίες του είναι τα τραγούδια *«Τα μαύρα μάτια σου»*, *«Όσο αξίζεις εσύ»*, *«Καλή τύχη»*, *«Η διπρόσωπη»*, *«Πήρε φωτιά η Καλαμαριά»* ,*«*Τα φιλιά σου είναι φωτιά*», «Φοβάμαι να γελάσω», «Δεν υπάρχει για μας χωρισμός»*, *«Τη βαρέθηκε η ψυχή μου»*, *«Μολυβιά»*, *«Ρίχτε στο γυαλί φαρμάκι»*, *«Ανέβα στο τραπέζι μου»,* «Μαγκάλα», *«Με τι καρδιά»*.

Στο ενεργητικό του είχε δεκάδες εμφανίσεις σε κινηματογραφικές ταινίες και επιθεωρήσεις, ενώ πραγματοποίησε πολλές συναυλίες στο εξωτερικό, όπου υπήρχαν Έλληνες μετανάστες: Αμερική, Καναδάς, Αυστραλία, Δυτική Γερμανία και Βέλγιο. Στις 19 και 20 Ιουνίου του 1983 ήρθε η καταξίωση με τις δύο συναυλίες του στο Θέατρο του Λυκαβηττού, όπου δημιουργήθηκε το αδιαχώρητο. Η συναυλία και η μετάδοση της συναυλίας του από την ΕΡΤ δέχτηκαν και επικριτικά σχόλια για το είδος της μουσικής, αλλά και ο ίδιος ο Αγγελόπουλος εξ αιτίας της καταγωγής 

του. Επίσης, ο Μανώλης Αγγελόπουλος μιλούσε άπταιστα 5 Γλώσσες Σίντι, Ελληνικά, Αγγλικά, Γερμανικά και Γαλλικά. 

Ο Γιάννης Πάριος τον θεωρεί την μεγαλύτερη φωνή που πέρασε ποτέ.

Θάνατος
-------

Ο Μανώλης Αγγελόπουλος πέθανε ξαφνικά στις 2 Απριλίου του 1989 σε νοσοκομείο του Λονδίνου, στα 50 του χρόνια, εξαιτίας επιπλοκών από εγχείριση καρδιάς (τριπλό μπάι-πας), στην οποία είχε υποβληθεί στις 14 Ιανουαρίου. Στην κηδεία του βρέθηκε 130.000 κόσμος, προκειμένου να αποχαιρετήσει τον αποκαλούμενο βασιλιά των τσιγγάνων. Ήταν νυμφευμένος με την τραγουδίστρια Κωνσταντίνα, ενώ από τον πρώτο του γάμο, ο οποίος κράτησε 13 χρόνια, με την επίσης τραγουδίστρια Αννούλα Βασιλείου είχε αποκτήσει τρία παιδιά, τη Μαρία (βαφτισιμιά του Στέλιου Καζαντζίδη), τον Ηλία και τον Στάθη Αγγελόπουλο, γνωστό λαϊκό τραγουδιστή.

Παραπομπές
----------

1. 1 2  (Αγγλικά) *Discogs*. 1022137. Ανακτήθηκε στις 9  Οκτωβρίου 2017.
2. 1 2 3  (Ιαπωνικά) *Orientaru Jipushī: Oto, Odori, Zawameki (2008 edition)*. Seidosha. Τόκιο. 10  Αυγούστου 2008. Ανακτήθηκε στις 12  Σεπτεμβρίου 2021. ISBN-13 978-4-7917-6429-7.
3. ↑  Φύλλο εφημερίδας *Έθνος* της 21 Αυγούστου 1964, σελ. 5: "Ο λαϊκός τραγουδιστής Γ. Αγγελόπουλος, γνωστός ως "Γύφτος"... (λεζάντα σε φωτογραφία του καλλιτέχνη με τη σύζυγό του Αννούλα και το παιδί τους)
4. ↑  Μανώλης Αγγελόπουλος – Μέγας Ανατολικός (ΑΦΙΕΡΩΜΑ)
5. ↑  Μανώλης Αγγελόπουλος (Μετρονόμος - τεύχος 3)
6. 1 2  Βιογραφία | Μανώλης Αγγελόπουλος
7. ↑  Σαν σήμερα «έφυγε» ο Μανώλης Αγγελόπουλος
8. ↑  To 1989 πεθαίνει στο Λονδίνο ο Μανώλης Αγγελόπουλος Πηγή: www.lifo.gr
9. ↑  Σαν Σήμερα: Μανώλης Αγγελόπουλος 1939 – 1989, ανακτήθηκε στις 11/03/2017.
10. ↑  Ιστοσελίδα Music Corner,  «Το σκέρτσο σου»], 06/11/2006
11. 1 2 3 4  Βαγγέλης Αρναουτάκης, Μανώλης Αγγελόπουλος - Τσιγγάνος πρίγκιπας, Ιστοσελίδα Οασις
12. ↑  Η ρατσιστική επίθεση που δέχτηκε ο Μανώλης Αγγελόπουλος μετά την συναυλία του στο Λυκαβηττό...
13. ↑  Άλλα σχόλια για τις συναυλίες στο Λυκαβηττό[*νεκρός σύνδεσμος*]

Εξωτερικοί σύνδεσμοι
--------------------

 Ο άρχοντας των τσιγγάνων - Αφιέρωμα στον Μανώλη Αγγελόπουλο (Αρχείο ντοκιμαντέρ της ΕΡΤ)

|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* **Europeana**: agent/base/16671
* **ΕΒΕ**: 188124
* MusicBrainz: 3806bbee-05b9-4eed-932d-71f5c6b7fd22

 |

 |